b'\n_START_ARTICLE_\nOtakar V\xc3\xa1vra\n_START_PARAGRAPH_\nOtakar V\xc3\xa1vra (28. helmikuuta 1911 Hradec Kr\xc3\xa1lov\xc3\xa9, It\xc3\xa4valta-Unkari \xe2\x80\x93 15. syyskuuta 2011 Praha, T\xc5\xa1ekin tasavalta) oli t\xc5\xa1ekkil\xc3\xa4inen elokuvaohjaaja._NEWLINE_V\xc3\xa1vra syntyi Hradec Kr\xc3\xa1lov\xc3\xa9ssa ja opiskeli arkkitehtuuria yliopistoilla Brnossa ja Prahassa. H\xc3\xa4n teki elokuva-alan t\xc3\xb6it\xc3\xa4 jo opiskeluaikanaan, ja ensimm\xc3\xa4inen ohjaus Filosofsk\xc3\xa1 historie on vuodelta 1937. Useissa V\xc3\xa1vran varhaisissa elokuvissa esiintyi paitsi L\xc3\xadda Baarov\xc3\xa1, my\xc3\xb6s h\xc3\xa4nen v\xc3\xa4hemm\xc3\xa4n tunnettu sisarensa Zorka Jan\xc5\xaf, joka kuoli oman k\xc3\xa4tens\xc3\xa4 kautta vain 24-vuotiaana. Vuodelta 1947 on V\xc3\xa1vran sodanvastaisesti asennoitunut Karel \xc4\x8capekin romaaniin pohjautuva Krakatit._NEWLINE_V\xc3\xa1vran kenties tunnetuin ohjaus on V\xc3\xa1clav Kaplick\xc3\xbdn kirjaan pohjautuva Kladivo na \xc4\x8darod\xc4\x9bjnice vuodelta 1969. H\xc3\xa4n jatkoi ohjaajant\xc3\xb6it\xc3\xa4 vanhuusi\xc3\xa4lleen saakka ja antoi huomattavia vaikutteita suurimmalle osalle my\xc3\xb6hemmist\xc3\xa4 t\xc5\xa1ekkil\xc3\xa4isist\xc3\xa4 ohjaajista. H\xc3\xa4nelle my\xc3\xb6nnettiin vuonna 2002 T\xc5\xa1ekin leijona (\xc4\x8cesk\xc3\xbd lev, maan t\xc3\xa4rkein kansallinen elokuvapalkinto) ja vuonna 2004 presidentillinen ansiomitali._NEWLINE_V\xc3\xa1vran edell\xc3\xa4 mainitsemattomien tunnettujen t\xc3\xb6iden joukkoon kuuluu Romance pro k\xc5\x99\xc3\xaddlovku (1966). H\xc3\xa4nest\xc3\xa4 tuli vuonna 1963 Prahan esitt\xc3\xa4vien taiteiden akatemian professori, ja h\xc3\xa4nen opiskelijoidensa joukkoon lukeutuu muiden muassa Milo\xc5\xa1 Forman.'